<classify> MAKAMU wa Rais Samia Suluhu Hassan amesema kuwa kwa Makanisa kutegemea kujiendesha kwa misaada ya wafadhili kunayanyima Uhuru wa kuhubiri neno la Mungu kwa watu wake.Samia alisema hayo mjini Kigoma kwenye hafla ya kuwekwa wakfu kwa Maaskofu wanne wa Kanisa la Pentekoste Motomoto lenye makao yake makuu mjini Kigoma ikiwa ni sehemu ya ziara yake ya kiserikali ya siku nne mkoani Kigoma.Alisema kuwa kanisa linalojitegemea linao Uhuru wa kujisimamia na kuhubiri kweli ya neno la Mungu bila hofu yeyote na kwamba kanisa linapaswa kujivunia jambo hilo na kwamba serikali itatoa ushirikiano wa kutosha kwa madhehebu ya dini kutekeleza majukumu yake.Sambamba na hilo Makamu wa Raisi alilitaka kanisa hilo na makanisa yote nchini kujiepusha na migogoro ya ndani ya kanisa, nje ya kanisa na migogoro na dini nyingine huku akitaka kanisa lijikite katika kulinda amani na utulivu wa nchi.Aidha alisema kuwa ni lazima kanisa lijikite katika utamaduni wa kuwa na vikao na viongozi wa serikali kujadili changamoto zinazojitokeza baina ya pande mbili hizo kwa vile kuwepo kwa maelewano ni msingi wa ushirikiano na kuheshimiana baina ya pande mbili hizo hata pale ambapo yapo baadhi ya mambo ambayo hawakubaliani.Samia alitumia nafasi hiyo kuwataka Maaskofu waliochaguliwa kuwa na roho ya Mungu katika kuwatumikia waumini wao huku wakijiepusha na matamanio ya mioyo na miili yao.Awali Askofu Mkuu wa kanisa hilo, Ezra Mtamya alisema kuwa kanisa linaunga mkono mpango wa serikali wa kusimamia uchumi wa viwanda na hivyo litahimiza waumini wake kufanya kazi kwa bidii ili kuunga mkono jitihada hizo za serikali.Askofu Mtamya alisema kuwa ujenzi wa reli ya kisasa, kupambana na ufisadi na rushwa kutachochea maendeleo na ustawi wa Watanzania kwani pia utapunguza mfumuko wa bei. Maaskofu waliowekwa wakfu ni pamoja na Askofu Mkuu Msaidizi Mathiasi Bwami, Askofu wa Jimbo la Mashariki Simon Bikatagu, Askofu wa Jimbo la Magharibi Jackson Maneno na Askofu wa Jimbo la Kati Shemu Mwenda.Makamu wa Rais leo ataendelea na ziara yake kwa kutembelea Mwalo wa Muyobozi na kukagua maendeleo ya ujenzi wa kituo cha afya katika wilaya ya Uvinza.  <topic>: KITAIFA 